અલી જ્યારે આઠ કે નવ વર્ષના હતા ત્યારે એક વાઇટ છોકરાએ તેના પર હાથ ઉપાડો કરેલો. કોઈએ માંડ બચાવેલા. એ વખતે નાનકડા અલીએ પોતાના પિતાને પૂછેલું કે આપણે શા માટે આ લોકો જેવા પૈસાદાર ન થઈ શકીએ? ત્યારે તેના પિતાએ અલીના હાથને સ્પર્શીને તેની ચામડીના રંગ તરફ આંગળી ચીંધીને કહેલું કે આ કારણે. એ વખતે અમેરિકામાં રંગભેદી વાતાવરણ ચરમસીમાએ હતું. પરંતુ અલીએ તમામ અવરોધોને વળોટીને પૈસા અને પ્રસિદ્ધિની ટોચ હાંસલ કરીને બતાવેલી. તેમની બૉક્સર દીકરી લૈલાએ પિતા વિશે સરસ શ્રદ્ધાંજલિમાં કહેલું, મને આનંદ એ વાતનો છે કે હવે તેમની તમામ પીડાઓનો અંત આવી ગયો છે અને તેઓ અત્યારે આ દુનિયા કરતાં ક્યાંય વધુ સારી જગ્યાએ છે. આજે તેમનાં સંતાનો વચ્ચે સંપત્તિના મુદ્દે કદાચ ઘર્ષણ ચાલતું હશે, પરંતુ પિતા વિશે પ્રશંસા કરતાં તેઓ થાકતાં નથી.